宿彭山縣通津驛大風鄰園多喬木終夜有聲
作者：陸游
朝代：宋

paragraphs: 木欲静，風不止。
子欲養，親不留。
夜誦此語涕莫收。
吾親之没今幾秋，尚疑捨我而遠遊。
心冀乘雲反故丘，再拜奉觴陳膳羞。
陶盎治米聲叟叟，木甑炊餅香浮浮。
芼薑屑桂調甘柔，稚鼈煮𦞦長魚䐹。
夜敷枕席視衾裯，晨起熏籠進衣裘。
哀樂此志終莫酬，有言不聞九泉幽。
北風歲晚號松楸，哀哉萬里爲食謀。